Metropolisie keer rowers aan in CenturionBeamptes van die Tshwane-metropolisie. Argieffoto: Facebook Twee verdagtes verskyn Maandag in die hof nadat metropolisiebeamptes van die Tshwane-metro hulle in Centurion in hegtenis geneem het in verband met ŉ sakeroof. Sr.supt. Isaac Mahamba, woordvoerder van die metropolisie, het Sondag gesê die inhegtenisnemings is in Olievenhoutbosch gemaak. “Die beamptes het Vrydag die omgewing gepatrolleer toe hulle op vier verdagtes afkom wat besig was om ŉ onderneming te beroof,” het Mahamba gesê. Die verdagtes het te voet op vlug geslaan toe hulle die metropolisie sien en lukraak op die beamptes geskiet. Die beamptes het teruggeskiet en een van die verdagtes in die been gewond. Dié verdagte en een van sy medepligtiges is in hegtenis geneem. Die ander verdagtes kon daarin slaag om te ontsnap en is steeds soek. Die beamptes is nie tydens die voorval beseer nie.